b'\n_START_ARTICLE_\nBatushka\n_START_SECTION_\nZgodovina\n_START_PARAGRAPH_\nNovembra 2015 je skupina izdala svoj prvi singl "Yekten\xc3\xadya VII", ki je napovedoval prvi studijski album. 4. decembra 2015 je iz\xc5\xa1el prvenec Litourgiya, ki je odjeknil v mednarodni metal skupnosti in prejel zelo pohvalne kritike. Izdaji je sledila turneja po Ukrajini. Na\xc4\x8drtovana je bila \xc5\xa1e vrsta koncertov po Rusiji in Belorusiji, a so bili zaradi protestov odpovedani. Leta 2016 so skupaj s skupinama Behemoth in B\xc3\xb6lzer opravili turnejo po Poljski z naslovom "Rzeczpospolita Niewierna". Leta 2017 so nastopili na festivalih Wacken Open Air, Brutal Assault in Metaldays.\n_START_SECTION_\nSlog\n_START_PARAGRAPH_\nBatushka preigravajo black metal z mo\xc4\x8dnimi vplivi pravoslavne liturgi\xc4\x8dne glasbe predvsem na vokalnem nivoju; pogosta je uporaba konstantnega mo\xc5\xa1kega spremljevalnega tona, s katerim opona\xc5\xa1ajo petje pravoslavnih duhovnikov. Besedila so izklju\xc4\x8dno sakralne narave, ve\xc4\x8dinoma gre za pesnjenje molitev. _NEWLINE_Zasloveli so s svojo vizualno podobo. Na koncertih so oble\xc4\x8deni v \xc4\x8drne meni\xc5\xa1ke obleke, obraze imajo zakrite s kapucami in tan\xc4\x8dicami, kar \xc5\xa1e stopnjuje skrivnostnost. Celoten koncert je pravzaprav replika verskega obreda. Spremljevalni vokali med igranjem uporabljajo verske pripomo\xc4\x8dke, kot so zvonovi in raglje, pevec pa poje za oltarjem in s tem pooseblja duhovni\xc5\xa1ko pridiganje. Med koncertom so prisotna dejanja pri\xc5\xbeiganja sve\xc4\x8d ob oltarju, \xc4\x8da\xc5\xa1\xc4\x8denja ikone, ki krasi naslovnico albuma Litourgiya, in blagoslavljanja z vodo.\n_START_SECTION_\nProtesti in gro\xc5\xbenje\n_START_PARAGRAPH_\nPredstavniki ruske pravoslavne cerkve so zaradi domnevne hereti\xc4\x8dne in okultisti\xc4\x8dne narave skupine pozvali k prepovedi organizacije koncertov v Rusiji. Opozorili so, da so nekateri \xc4\x8dlani Batushke verjetno tudi \xc4\x8dlani satanisti\xc4\x8dne black metal skupine Behemoth in da imajo pesmi, \xc4\x8deprav religiozne vsebine, spremenjen pomen, na primer prva pesem, ki je psalm preroka Davida, le da je besedilo brano iz konca proti za\xc4\x8detku, nekatere besede psalma pa so zamenjane z drugimi. Po gro\xc5\xbenjah z nasiljem je Batushka koncerte v Rusiji odpovedala.\n_START_SECTION_\nObjava Krzysztofa Drabikowskega\n_START_PARAGRAPH_\nPevec, pisec glasbe in besedil ter ustanovitelj skupine Krzysztof Drabikowski je decembra 2018 na Instagramu uradno objavil, da pevec _NEWLINE_Bart\xc5\x82omiej Krysiuk ni ve\xc4\x8d del Batushke. Nasprotno je malo zatem Krysiuk na Facebooku uradno objavil, da Drabikowski ni ve\xc4\x8d del skupine. Zmeda je trajala do 30. decembra 2018, ko je Drabikowski na portal YouTube nalo\xc5\xbeil videoposnetek, v katerem razlaga, da je izgubil dostop do vseh socialnih omre\xc5\xbeij skupine in da ga ho\xc4\x8de Krysiuk izriniti iz projekta. Drabikowski je pojasnil, da je sam v celoti napisal, odigral in sproduciral vse pesmi albuma Litourgiya, po tem, ko je ta postal izjemna uspe\xc5\xa1nica, pa je za\xc4\x8del pisati drugi album. Krysiuk je material \xc5\xbeelel objaviti \xc4\x8dimprej , a Drabikowski \xc5\xa1e ni bil povsem zadovoljen z izdelkom, zato ga je hotel \xc5\xa1e izpiliti. Kmalu je izvedel, da je Krysiuk najel druge ljudi, da posnamejo album in ga izdajo brez njegove vednosti. Prav tako je Krysiuk prevzel blagovno znamko Batushka in sam za\xc4\x8del sklepati odlo\xc4\x8ditve o turnejah. Ker se \xc5\xa1e vedno ne ve, kak\xc5\xa1na je situacija in kdo natan\xc4\x8dno je ostal v skupini, je najve\xc4\x8dji spletni arhiv metalskih skupin Encyclopaedia Metallum status Batushke do nadaljnega ozna\xc4\x8dil kot sporen oz. nedore\xc4\x8den.\n_START_SECTION_\nRazdor in delovanje v lo\xc4\x8denih skupinah\n_START_PARAGRAPH_\n6. maja 2019 je Drabikowski sporo\xc4\x8dil odlo\xc4\x8ditev sodi\xc5\xa1\xc4\x8da, da Bart\xc5\x82omiej Krysiuk do kon\xc4\x8dne razsodbe ne sme izdajati glasbe in izvajati turnej pod blagovono znamko "Batushka". 13. maja 2019 je Drabikowska Batushka izdala prvi singl s prihajajo\xc4\x8dega albuma \xd0\x9f\xd0\xb0\xd0\xbd\xd0\xb8\xd1\x85\xd0\xb8\xd0\xb4\xd0\xb0 (slovensko: Rekvijem), imenovan "\xd0\x9f\xd0\xb5\xd1\x81\xd0\xbd\xd1\x8c 1" (Pesem 1). Album je iz\xc5\xa1el 27. maja 2019._NEWLINE_15. maja 2019 pa je Krysiukova Batushka prek zalo\xc5\xbebe Metal Blade Records na YouTubu izdala singl novega albuma \xd0\x93\xd0\xbe\xd1\x81\xd0\xbf\xd0\xbe\xd0\xb4\xd0\xb8 (Vsemogo\xc4\x8dni Bog), imenovan Polunosznica (\xd0\x9f\xd0\xbe\xd0\xbb\xd1\x83\xd0\xbd\xd0\xbe\xd1\x89\xd0\xbd\xd0\xb8\xd1\x86\xd0\xb0) (Polno\xc4\x8dnica). Album naj bi iz\xc5\xa1el 12. junija 2019._NEWLINE_Trenutno torej obstajata dve skupini Batushka. Za lo\xc4\x8devanje ene od druge se je Drabikowski odlo\xc4\x8dil za ime v cirilici (\xd0\x91\xd0\xb0\xd1\x82\xd1\x8e\xd1\x88\xd0\xba\xd0\xb0), medtem ko Krysiukova skupina ohranja latinizirano ime Batushka.'